Døypt som vaksen:

Ønskte tilhøyrsle til kyrkja

**– Eg vart ikkje døypt som barn; det var eit val som vart teke for meg. Familien min var ikkje religiøs, og da eg skulle konfirmerast, var det naturleg at eg valde borgarleg konfirmasjon, fortel Mari Karlsen. 39-åringen og tobarnsmora frå Mo i Rana begynte ikkje å tenkje på dåp før i vaksen alder.**

– Som vaksen har eg filosofert over tru og dåp på eiga hand. Først på lærarskolen, da eg hadde religion som valfag, og seinare da eg vart mor og måtte ta stilling til om barna mine skulle døypast. Barna hadde besteforeldre som ønskte at dei vart døypte, men eg måtte sjølv tenkje gjennom kva eg ønskte for dei. Vi fall ned på dåp for barna, fortel Mari.

**Dåp – ikkje dåp**

Eigentleg hadde Mari hatt lyst til å bli døypt før, gjerne den gongen barna hennar var små.

– Men eg ville ikkje bli døypt same dagen som barna. Eg var redd for å ta høgtidsdagen frå dei, og sidan lét eg sjansen gå frå meg, seier ho.

Likevel tenkte ho på dåp med jamne mellomrom. – Dåp har vore eit tema som eg ofte har skuva framfor meg. Med eitt fekk eg det for meg at eg skulle sjekke om det var mogleg å bli døypt. Eg bestemde meg for at om eg skulle ende opp med å leggje tanken om dåp på hylla, så skulle eg i det minste ha gitt det ein sjanse først.

Mari søkte informasjon på internett, deretter ringde ho til det lokale kyrkjelydskontoret og spurde om det var mogleg å bli døypt. Presten vart både litt overraska og svært glad.

**Fantastisk tilbod**

Presten fortalde meg at dei hadde vurdert drop in­‑dåp. Da eg fekk høyre om korleis drop in‑dåp gjekk føre seg, syntest eg det var eit fantastisk tilbod og var glad kyrkjelyden bestemde seg for det.

Da dåpsdagen kom, gjekk Mari til kyrkja saman med venninna Annja Larsen, begge i bunad.
– Er du nøydd til å la deg døype for å få lov til å gifte deg i kyrkja? var det første venninna spurde om da Mari lurte på om ho ville vere fadderen hennar.

– Eg forklarte at dette ikkje var noko eg var nøydd til å gjere, men at eg ønskte dåp for min eigen del.

Dei to damene er nære, likevel har dei ikkje snakka mykje saman om tru.

– Eg er fadder for barna til Annja, og den gongen snakka vi kanskje litt om dåp. Som vaksne har vi ikkje samtala mykje om tru, men da Annja sa ja til å vere fadderen min, snakka vi om kvifor eg hadde valt dåp i vaksen alder.

Tre veker etter at Annja var fadder i dåp, var den same venninna tilbake i kyrkja saman med Mari. No som forlovaren hennar.

**Døypt inn i ein fellesskap**

Aller helst skulle Mari hatt mannen sin med, men han måtte reise vekk akkurat da det var drop in‑dåp. Mari og Annja bestemde seg for å gjennomføre dåpen likevel.
– I kyrkjerommet var det berre eg, fadderen min, presten og ei som spela piano, som også vart fadderen min. Sjølv om vi ikkje var fleire, vart alt så gjennomført og høgtideleg. Eg hadde ingen religiøse kjensler der og da, men eg opplevde seremonien som ei innviing til det å vere ein del av fellesskapen i kyrkja, seier Mari.

Etter dåpen gjekk dei to venninnene ut for å ete middag og markere dåpsdagen, men først vart dei verande lenger i kyrkja enn planlagt. Dei vart sitjande og ete kaker og prate med presten i halvannan time.

– Dei hadde pynta til dåpsfest og dekt høgtideleg med duk, lys og kaker. Alt var veldig fint, og eg vart litt rørt over å bli sett slik pris på, seier Mari.

– Eg hadde lyst til å kjenne tilhøyrsle til den same kyrkjefellesskapen som eg døypte barna mine til. På førehand kjende eg at tanken på å skulle gå opp og bli døypt framfor ein heil kyrkjelyd, var ei dørstokkmil. Derfor passa drop in‑dåp fint for meg, og eg er glad for at det vart så høgtideleg. Eg plar elles ikkje delta så mykje i kyrkjesamanheng, anna enn at eg kjem på konsertar, og når det er konfirmasjon og dåp. Men sjølv om eg ikkje går jamleg i kyrkja, så betyr det noko for meg å vere ein del av fellesskapen. Eg ønskjer å vere medlem i kyrkja og ha den trygge ramma for livet. Dåp har gitt meg meir ro. Eg tok valet å bli døypt, og det kjennest rett, fortel Mari Karlsen.